Diari Oficial de la Generalitat Valenciana


Sumari del DOGV 4209, del 13-03-2002 (2002/2345)

RESOLUCIÓ de 31 de gener de 2002, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 5 del Pla General de Castelló relativa a l'entorn del Maset Blau.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4209

Data del DOGV
:   13-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2345


Data del document
:   31-01-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Castelló de la Plana
    * pla d'urbanisme

RESOLUCIÓ de 31 de gener de 2002, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 5 del Pla General de Castelló relativa a l'entorn del Maset Blau. [2002/2345]
  
Vist l'expedient relatiu a la modificació puntual núm. 5 del Pla General de Castelló, en l'entorn del Maset Blau, i de conformitat amb els següents,
  
Antecedents de fet
  
Primer
  
El ple de l'Ajuntament de Castelló, en la sessió de 26 d'abril de 2001, va acordar exposar al públic la modificació, la qual cosa es va portar a terme mitjançant anuncis publicats en el Diari Oficial de la Generalitat Valenciana, de 30 de maig de 2001, en el Butlletí Oficial de la Província, de 22 de maig de 2001, i en el periòdic Mediterráneo, de 12 de maig de 2001.
  
Transcorregut el període d'informació al públic, durant el qual no es van formular al·legacions, el ple de l'Ajuntament va aprovar provisionalment la modificació en sessió de 25 d'octubre de 2001.
  
Segon
  
El projecte consta de memòria i plànols.
  
Tercer
  
El 29 de novembre de 2001 es va emetre un informe per part de la Conselleria de Cultura i Educació.
  
Quart
  
En la sessió de 20 de desembre de 2001, la Comissió Territorial d'Urbanisme de Castelló va acordar informar favorablement sobre la modificació puntual núm.5 del Pla General de Castelló relativa a l'entorn del Maset Blau, i elevar proposta d'aprovació definitiva al conseller d'Obres Públiques, Urbanisme i Transports.
  
Fonaments de dret
  
Primer
  
La tramitació de la present modificació puntual del Pla General de Castelló ha sigut correcta, de conformitat amb el que estableix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en avant LRAU), així com en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en avant RPCV).
  
Segon
  
La documentació, està completa, en compliment del que disposa l'article 27 en relació amb el 55.1 de la LRAU, així com en l'article 45 i següents del RPCV.
  
Tercer
  
L'objecte de la modificació és l'alteració de l'ordenació de l'entorn del Maset Blau, dins del sòl urbà del municipi de Castelló.
  
El Pla General de Castelló, aprovat definitivament l'any 2000, inclou l'edifici conegut com a Maset Blau, situat en la carretera de l'Alcora (en concret en l'illa compresa entre aquesta carretera, el carrer 125 del camí vell de l'Alcora i el carrer Argelita), en el catàleg de Patrimoni Històric. En aquesta illa són d'aplicació les ordenances Z-4 (pròpia de grups perifèrics) en la zona situada més a l'oest, i l'ordenança Z-7 (pròpia d'habitatges unifamiliars aïllats o adossats) en la zona situada cap a l'est, en la qual es troba el mencionat maset. En aquest sentit, la trobada de les dos ordenances propicia la formació d'una mitgera que perjudicaria l'entorn en detriment de l'adequada protecció del Maset Blau.
  
La modificació puntual efectua una reordenació de la zona, de manera que es delimita una unitat d'execució, dins de la qual es crea una zona verda de 828 m², així com també es qualifica el Maset Blau, de 157 m² de superfície, com a sòl dotacional públic educatiu cultural. L'edificabilitat residencial que podia obtenir-se amb l'ordenació anterior es distribueix, sense que s'incremente, i s'efectua un canvi en les ordenances aplicables.
  
Mitjançant aquesta modificació, i sense que s'incremente el sostre màxim edificable, es facilita la gestió urbanística de la zona, i s'aconsegueix, a més de la cessió de la zona verda i del Maset Blau, la completa obertura del vial de 20 metres d'ample procedent de l'estació del ferrocarril.
  
Quart
  
La modificació puntual del Pla General de Castelló que s'examina suposa la introducció d'alteracions en l'ordenació detallada d'una illa del sòl urbà de Castelló. Tal com reiteradament ha establert la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i en aquests casos l'administració té una àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser realitzada per l'Ajuntament, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran considerar l'oportunitat de les iniciatives urbanístiques que se li plantegen.
  
D'aquesta manera, la resolució autonòmica d'aprovació s'ha de limitar en aquest cas a portar a terme un control de mera legalitat del contingut de la modificació. En el cas que ens ocupa la modificació de l'ordenació detallada s'ajusta a criteris de racionalitat i de millora de l'interés públic i no vulnera cap precepte legal, per la qual cosa no cal efectuar cap inconvenient a la seua aprovació.
  
Cinqué
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o ben sotmetre la proposta al dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria. En el cas del municipi de Castelló, ja que té més de 50.000 habitants, l'aprovació definitiva de la modificació correspon al conseller d'Obres Públiques, Urbanisme i Transports.
  
Vistos els preceptes legals citats i la resta de general i pertinent aplicació, i de conformitat amb l'Acord de la Comissió Territorial d'Urbanisme de Castelló, resolc:
  
Aprovar definitivament la modificació puntual núm. 5 del Pla General de Castelló relativa a l'entorn del Maset Blau.
  
Contra la present resolució, que posa fi a la via administrativa, es podrà interposar recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació o publicació d'aquesta, de conformitat amb el que estableix l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga interposar qualsevol altre recurs que estime oportú.
  
València, 31 de gener de 2002.- El conseller d'Obres Públiques, Urbanisme i Transports: José Ramón García Antón.